যে দিন শহীদ রমিজ উদ্দিন কলেজের দু’জন শিক্ষার্থী বাস চাপায় নিহত হয়, সে দিন থেকে প্রতিবাদ জানিয়ে আসছি, সহমর্মিতা জানিয়ে আসছি। ৩১ জুলাই রাত সাড়ে ১১ থেকে সাড়ে ১২টা পর্যন্ত, এসএ টিভির লাইভ টকশোতে উপস্থিত ছিলাম। বক্তব্যের প্রথম ৭ মিনিটই ছিল কিশোর-কিশোরী শিক্ষার্থীদের ওপর পুলিশি নির্যাতনের তথা রাষ্ট্রীয় নির্যাতনের প্রতিবাদ। রোববার ৫ আগস্ট নিহত অন্যতম শিক্ষার্থী, হাতিয়ার সন্তান রাজীবের মায়ের সাথে দেখা করলাম, সম্মান ও সমবেদনা জানালাম। এটুকু বলার পর বলতে বাধ্য হচ্ছি যে, দুর্ঘটনায় নিহত শিক্ষার্থী তথা শহীদ রাজীব এবং শহীদ দিয়া খানম মিম নিজেদের জীবন দিয়ে বাংলাদেশের ছাত্রসমাজকে পথে নামতে বাধ্য করল, আন্দোলনে যেতে উৎসাহিত করল। রাজীব এবং মিম যে কলেজের শিক্ষার্থী সেটা একজন শহীদ মুক্তিযোদ্ধার নামে; কলেজটি ঢাকা ক্যান্টনমেন্টের উত্তরাংশে অবস্থিত, এয়ারপোর্ট রোডের লাগোয়া। ওই কলেজের শিক্ষার্থীরা শহীদ মুক্তিযোদ্ধার নামের ইজ্জত রেখেছে; আন্দোলনের সূচনা তারাই করেছে।